MARKUS 7, Nuwe Lewende Vertaling (NLV) | Chapter 7 | The Bible App | Bible.com
God se opdrag is belangriker as
1Op 'n dag het daar Fariseërs en sekere skrifkenners van Jerusalem af opgedaag om Jesus te konfronteer. 2Hulle het agtergekom dat party van sy dissipels nie die gebruiklike Joodse ritueel gevolg het om hulle hande voor ete te was nie.
3(In navolging van hulle voorvaderlike tradisie eet die Jode, en in besonder die Fariseërs, nie voordat hulle hulle hande deeglik gewas het nie. 4Net so eet hulle niks wat van die mark af kom as hulle nie eers hulle hande gewas het nie. Daar is ook nog baie ander tradisies waaraan hulle vashou – dinge soos die seremoniële reiniging van drinkbekers, kruike, bakke en eetbankies.)
5Die Fariseërs en skrifkenners vra Jesus toe: "Waarom volg jou dissipels nie die tradisie van ons voorvaders nie? Hulle eet dan sonder om vooraf hulle hande seremonieel te was."
6Hy het hulle geantwoord: "Julle skynheiliges! Die profeet Jesaja het dit raak gestel toe hy van julle geskryf het:
'Hierdie volk eer My
met hulle lippe,
maar hulle hart
is ver van My af.
7Hulle godsdiens is blote skyn,
want hulle hou menslike dogmas
voor as wette van God.'
8"Julle ignoreer God se opdrag en hou ten koste daarvan aan menslike tradisies vas."
9Hy sê toe weer vir hulle: "Julle verstaan die fyn kuns om God se opdrag opsy te skuif sodat julle julle tradisie kan handhaaf! 10Moses het byvoorbeeld vir julle hierdie opdrag van God gegee: 'Behandel jou ouers met respek,' en: 'Iemand wat sy pa of ma vloek, moet doodgemaak word.' 11Julle sê egter dit is heeltemal in orde as jy vir jou ouers sê: 'Jammer, ek kan Pa en Ma nie help nie. Ek het alles waarmee ek vir Pa en Ma kon gehelp het, reeds aan die Here toegewy.'
12"So veroorsaak julle dat hy sy ouers heeltemal verwaarloos 13en verbreek julle God se opdrag ten gunste van julle tradisie. Dit is maar net een voorbeeld. Daar is baie meer."
14Daarna roep Jesus die skare weer na Hom toe en sê: "Julle moet almal luister en probeer verstaan wat Ek nou gaan sê. 15Wat van buite af in jou ingaan, kan jou nie onrein maak nie; wat uit jou uitgaan, dít is wat jou onrein maak."
17Toe het Jesus in 'n huis ingegaan om van die skare weg te kom. Daarna vra sy dissipels Hom uit na die bedoeling van sy stelling. 18"Verstaan julle dit nie? Begryp julle nie dat wat 'n mens eet jou nie onrein kan maak nie? 19Kos gaan nie na jou hart nie, maar na jou maag en gaan weer uit jou liggaam uit." (Daarmee het Jesus gewys dat 'n mens enige soort kos mag eet.)
20En toe voeg Hy by: "Wat uit 'n mens uitgaan, dít is wat jou onrein maak. 21Want uit jou binneste, uit jou hart, kom slegte gedagtes, soos onsedelikheid, diefstal, moord, 22huweliksontrou, gierigheid, slegte bedoelings, skelmstreke, ongedissiplineerdheid, jaloesie, vloekery, hoogmoed en dwaasheid. 23Al hierdie slegte dinge kom van binne af. Dít is wat jou voor God onrein maak."
Jesus reageer positief op die
besondere geloof van 'n
24Jesus het van Galilea noordwaarts vertrek na die omgewing van Tirus. Hy het Hom in 'n huis teruggetrek en wou dit stil hou, maar dit was onmoontlik. 25Sommer gou het 'n vrou in wie se dogtertjie 'n onrein gees was, van Hom gehoor en voor sy voete kom neerval. 26Sy was 'n Griekse vrou wat van Siro-Fenisië afkomstig was. Sy het Jesus aanhou smeek om die duiwel uit haar dogter te dryf.
27Jesus sê toe vir haar: "Ek moet eers my eie mense, die Jode, help. Dis glad nie mooi om die kinders se kos weg te vat en dit vir die huishondjies te gooi nie."
28Waarop sy toe antwoord: "Here, die hondjies eet tog darem onder die tafel van die kinders se krummels."
29"Uitstekend!" het Jesus vir haar gesê. "Omdat jy My so goed geantwoord het, kan jy maar huis toe gaan. Die duiwel het jou dogter verlaat."
30Tuisgekom kry sy toe haar kind rustig op die bed lê, heeltemal gesond.
Jesus maak 'n dowe man gesond
31Op pad terug van die omgewing van Tirus het Jesus oor Sidon en deur die Tien Stede-gebied na die See van Galilea gegaan. 32Hulle bring toe 'n dowe man met 'n spraakgebrek na Hom toe en soebat Hom om sy hand op die man te sit om hom gesond te maak. 33Jesus het hom opsy geneem, heeltemal weg van al die mense af. Toe steek Hy sy vingers in die man se ore en smeer spoeg aan sy tong. 34Terwyl Hy na die hemel toe opkyk, sug Hy swaar en beveel toe: "Gaan oop!"
35Oombliklik kon die man hoor en normaal praat!
36Jesus het hulle toe opdrag gegee om dit vir niemand te vertel nie, maar hoe meer Hy by hulle daarop aangedring het, hoe meer het hulle dit oral vertel. 37Hulle was absoluut oorweldig.